Den danske regering har aktivt – og med en vis succes – modarbejdet et forslag fra EU-Kommissionen, som skulle sikre bedre miljøtilstande i havet.

Det viser en række dokumenter om forløbet, som Information har gennemgået.

EU-forslaget var et forsøg på at skabe klarere kriterier og standarder for, hvad »god miljøtilstand« er, og hvordan man opnår den. Men gennem et års intensivt lobbyarbejde lykkedes det en gruppe af lande med Danmark i spidsen at udvande forslaget, inden det blev vedtaget.

Kommissionen ville med forslaget sikre, at landene gjorde mere for at leve op til kravene i havstrategidirektivet. Blandt andet skulle der være krav om, at maksimalt 30 procent af havbunden måtte være påvirket af menneskelig aktivitet, ligesom der skulle fastsættes en række kvantitative mål for landenes miljøindsats.

De danske myndigheder vurderede gennem forløbet, at forslaget fra EU-Kommissionen ville kræve bedre beskyttelse af miljøet i de danske farvande, hvilket ville få økonomiske konsekvenser for både staten og erhvervslivet.

Pinligt

Socialdemokratiets miljøordfører, Simon Kollerup, mener, at det er »synd og skam, at regeringen sylter det internationale samarbejde for et bedre havmiljø«. Og SF’s miljøordfører, Trine Torp, kalder hele forløbet for »pinligt«.

»Danmark burde gå i front for at sikre havmiljøet,« siger hun.

Den radikale miljøordfører, Ida Auken, mener, at forløbet afslører, at »Danmark ikke længere har en miljøminister. Vi har kun en fødevareminister. Han må snart stå ærligt frem og sige, at han er hamrende ligeglad med miljøet«.

Danmark endte som et af syv lande med at stemme imod forslaget, da det blev vedtaget i november 2016. Selv efter det var lykkedes at få pillet flere af de skrappeste krav ud af forslaget.

Blandt andet var der ikke længere noget krav om, hvor mange procent af havbunden der må påvirkes af mennesker, og det er fortsat muligt for landene selv at bestemme, hvordan de vil måle, om der er »god miljøtilstand« i deres havområder.

For vidtgående

De andre lande, der stemte imod, var Portugal, Italien, Kroatien, Slovenien, Malta og Cypern.

Miljø- og fødevareminister Esben Lunde Larsen (V) skriver i en mail, at Danmark stemte nej til forslaget, fordi det var »alt for vidtgående«. Han skriver også, at der skal være god miljøtilstand i alle europæiske havområder, men at EU ikke skal »detaljestyre, hvordan Danmark når målet«.

Danmark skal nu forhandle med de andre lande omkring Nordsøen og Østersøen om, hvordan miljøtilstanden i havene skal måles.